
ALT SOM ER VAKKERT

 

Dra fra gardinene.

Åpne vinduet.

 

Kle av deg

det harde blikket.

 

Ta på deg klærne.

Lås opp døra.

 

Alt som er vakkert

leter etter deg.


HÅV

 

Du flakset rett inn

i armene mine.

 

Som om forelskelsen

trengte et eksemplar

 

og brukte meg

som håv.


DU, MIN VAKRESTE TANKE

 

Fiskekaker og kald

rødvin, fra kjøkkenglass.

Korken kan du pælme

med det samme.

 

Det er hakk i bordplata,

sigarettmerker i tapetet,

leppestift på tøffelen

som brukes til askebeger.

 

La oss snakke sammen

om kjærlighetssorg,

hverdager

og bunnløs lykke.

